Omnia trek swaar in moeilike vervaardigingsektor | Maroela Media
Foto: Omnia Holdings
Die maatskappy wat, onder meer, plofstof, chemikalieë en kunsmis vervaardig, sê sy uitslae toon die moeilike toestande in die plaaslike vervaardigingsektor.
Omnia se Protea Chemicals word ook herstruktureer. Dit sal daartoe lei dat 125 poste besnoei gaan word. Die maatskappy sê die werkverliese onderstreep die moeilike toestande wat die filiaal in die gesig staar.
Omnia het bygevoeg dat verkope by Protea Chemicals oor die tydperk tot September met 4% gedaal het. Protea het ook tydens dié periode vir Umongo Petroleum bekom.
Die chemiese afdeling het R2,6 miljard tot die groep se omset van R8,7 miljard bygedra. Myn- en landbou het onderskeidelik R2,5 miljard en R4,3 miljard tot omset bygedra.
Volgens Omnia is boere onder finansiële druk. Die maatskappy voeg by dat van die redes wat aangevoer word, die gronddebat is en dat landbou tans in 'n negatiewe siklus is. Boonop sê dit daar 'n ooraanbod van grond is.
Die groep sê ook dat onsekerheid oor die Mynbouhandves 'n impak op hom gehad het. Dit voeg by dat onsekere vooruitsigte nooit 'n goeie ding vir enige maatskappy is nie.
Die maatskappy beoog om in die buiteland uit te brei om sy winsmarges te verhoog. Hy het die Amerikaanse maatskappy Oro Agri vir $100 miljoen verkry.
Dit het 'n tussentydse dividend van 75 sent per aandeel uitgekeer. Dit is 62,5% laer as die vorige tussentydse periode se 200 sent per aandeel.
Een van die land se voorste maatskappye, wat sy status as keuraandeel ingeboet het weens sy uitbreiding na Afrika en Europa, is weer op die winspad.
Die verpakkingsmaatskappy Nampak, wat voorheen onder die blouste van blou onder maatskappye getel het, het weens sy uitbreidingsplanne die laaste vyf jaar taamlik gestruikel.
Die maatskappy sê dat in die boekjaar tot September sy bedryf in, onder meer, Angola, Nigerië en Zimbabwe die kop gelig en hul winsmarges verdubbel het.
Nampak het sedert 2015 nie 'n dividend uitbetaal nie. Dit het bygevoeg dat dit ook nie vanjaar 'n dividend gaan uitkeer nie totdat sy kontantvloei uit Angola en Tanzanië volhoubaar is en die groep sy glasbesigheid verkoop het.
Nampak sê dat sy omset met 0,5% tot R13,3 miljard gegly het. Die R3,5 miljard wat hy in Angola, Nigerië en Zimbabwe verdien het, het die netto wins met 60% tot R569 miljoen ondersteun.
Die groep se filiale in Europa het 'n bedryfswins van R5 miljoen behaal teenoor 'n verlies van R64 miljoen die vorige jaar.
Intussen het Capitec 'n Swart Vrydag-winskopie losgeslaan deurdat sy aanbod om Mercantile Bank te bekom, suksesvol was. Hy het die ander twee spelers in die wedloop, Nedbank en die Staatsbeleggingsfonds, se hand in die as geslaan.
Capitec sien die aanwins as 'n stap om in die winsgewende korporatiewe sektor toe te tree. Die transaksie beloop R3,2 miljard.